Csataszög Községi Önkormányzat K
Képviselő-testületének

20/2007.(XII.19.)  sz. rendelettel módosított
EGYSÉGES SZERKEZETBE FOGLALT

5/2004.(III.30.) sz. Rendelete

a települési szilárd hulladékkal kapcsolatos helyi hulladékkezelési közszolgáltatásról

Csataszög Községi Önkormányzat Képviselő-testülete a helyi önkormányzatokról szóló 1990. évi LXV. törvény 8. § (1) bekezdésében, valamint a hulladékgazdálkodásról szóló 2000. évi XLII. törvény (Hgt.) 21. § (1) bekezdésében kapott felhatalmazás alapján, a települési hulladékkezelési közszolgáltatási díj megállapításának részletes szakmai szabályairól szóló 242/2000. (XII. 23.) Korm. rendelet (Dr.) rendelkezéseire figyelemmel az alábbi rendeletet alkotja:

I. fejezet

Általános rendelkezések

1. §

(1) Csataszög Községi Önkormányzat (a továbbiakban: Önkormányzat) a jelen rendeletben foglaltak szerint hulladékkezelési közszolgáltatást nyújt a települési szilárd hulladék rendszeres gyűjtésére, elszállítására, ártalmatlanítására és kezelésére, és ezen tevékenységek ellátásáról kötelező helyi közszolgáltatás útján gondoskodik.

(2) A közszolgáltatás célja a köztisztaság, a településtisztaság biztosítása, a közegészségügy, valamint az épített és természeti környezet védelme.

A kötelező közszolgáltatásra vonatkozó rendelkezések célja a közszolgáltatás kiszámítható, folyamatos és biztonságos ellátása, a tevékenység ellenőrizhetősége.

(3) A települési szilárd hulladékkal kapcsolatos helyi közszolgáltatás Csataszög község (a továbbiakban: település) mindenkori közigazgatási területére terjed ki.

(4) A település közigazgatási területén lévő valamennyi ingatlan tulajdonosa, birtokosa vagy használója (a továbbiakban: ingatlantulajdonos) az ingatlanán keletkező települési szilárd hulladék gyűjtéséről és annak begyűjtésére feljogosított és engedéllyel rendelkező hulladékkezelőnek történő átadásáról az e rendeletben meghatározott módon köteles gondoskodni.

(5) Tilos a hulladékot elhagyni, – a gyűjtés, a begyűjtés, lerakás szabályaitól eltérő módon – felhalmozni, ellenőrizetlen körülmények között elhelyezni, kezelni.

(6) Az önkormányzat közigazgatási területén a települési szilárd hulladékkal kapcsolatos helyi közszolgáltatás teljesítésére jogosult illetőleg kötelezett közszolgáltató (a továbbiakban: Szolgáltató) megnevezését jelen szakasz a közszolgáltatás ellátására vonatkozó pályázat elbírálását követően tartalmazza. 

2. §

(1) Az Önkormányzat a hulladékgazdálkodási feladatainak ellátása érdekében együttműködik Kőtelek, Tiszasűly, Besenyszög, Nagykörű, Hunyadfalva községek önkormányzataival.

(2) Az együttműködés tartalmát és feltételeit külön szerződés rögzíti. 

3. §

E rendelet alkalmazásában:

1. Települési szilárd hulladék: Háztartásokból származó – rendszeresen vagy alkalmilag képződő – szilárd hulladék, illetőleg a háztartási hulladékhoz hasonló jellegű és összetételű, azzal együtt kezelhető más hulladék, kivéve az egyéb jogszabályokban meghatározott veszélyes hulladékot és radioaktív hulladékot.

2. Háztartás: A lakás, pihenés, üdülés célját szolgáló ingatlan, függetlenül attól, hogy az adott ingatlan magán (külön) tulajdonban vagy közös tulajdonban van-e.

3. Lomtalanítás alá tartozó települési szilárd hulladék: Az az alkalmilag képződött vagy felhalmozódott települési szilárd hulladék, amely a közszolgáltatást végző Szolgáltató által rendszeresített gyűjtőedényzetben mérete vagy mennyisége miatt nem helyezhető el.

4. Ingatlantulajdonos: Az a természetes vagy jogi személy, illetve jogi személyiséggel nem rendelkező szervezet, akinek/amelynek ingatlanán települési szilárd hulladék keletkezik.

5. Ártalmatlanítóhely: A települési szilárd hulladék ártalmatlanítását szolgáló, kizárólag erre a célra létesített és az Önkormányzat által kijelölt lerakóhely, létesítmény. 

6. Hasznosítóhely: A települési szilárd hulladéknak vagy valamely összetevőjének a termelésben vagy a szolgáltatásban történő felhasználására szolgáló, kizárólag erre a célra létesített és az Önkormányzat által kijelölt létesítmény. 

7. Hulladékkezelő: Aki a települési szilárd hulladékot gazdasági tevékenysége körében az ingatlan tulajdonosától átveszi, begyűjti, elszállítja, tárolja, hasznosítja, illetve ártalmatlanítja.

8. Hulladékkezelési tevékenység: A hulladék gyűjtése, begyűjtése, elszállítása, előkezelése, tárolása, hasznosítása és ártalmatlanítása.

9. Hulladékgazdálkodás: A hulladékkal összefüggő tevékenységek rendszere, beleértve a hulladék keletkezésének megelőzését, mennyiségének és veszélyességének csökkentését, kezelését, ezek tervezését és ellenőrzését, a kezelő berendezések és létesítmények üzemeltetését, bezárását, utógondozását, a működés felhagyását követő vizsgálatokat, valamint az ezekhez kapcsolódó szaktanácsadást és oktatást.

10. Szolgáltató: A település közigazgatási területén a települési szilárd hulladékkal kapcsolatos helyi közszolgáltatás ellátására az e rendelet szerint kizárólagosan feljogosított hulladékkezelő.

11. Hulladékkezelési közszolgáltatás: A jelen rendelet 3. § 1. pontjában megjelölt települési szilárd hulladéknak a feljogosított Szolgáltató által az ingatlantulajdonosoktól történő rendszeres begyűjtése, elszállítása, tárolása, ártalmatlanítása és hasznosítása (a hulladék kezelése), illetőleg a kezelő létesítmény üzemeltetése, működtetése.

12. Közszolgáltatási díj: az ingatlantulajdonos által a közszolgáltatás igénybevételéért a Szolgáltatónak fizetendő, az Önkormányzat rendeletében meghatározott díjfizetési időszakra vonatkozóan megállapított díj. 

Az Önkormányzat közszolgáltatással kapcsolatos feladatai

4. §

(1) Az Önkormányzat az ingatlantulajdonosoknál keletkező települési szilárd hulladék kezelésére hulladékkezelési közszolgáltatást szervez és tart fenn.

Feladata e tekintetben különösen: 

a) a helyi közszolgáltatás körébe tartozó települési szilárd hulladék rendszeres begyűjtésének, elszállításának és ártalmatlanításának megszervezése,

b) a közszolgáltatás ellátására Szolgáltató kiválasztása, a Szolgáltatóval szerződés megkötése,

c) a közszolgáltatási díjnak és a díjfizetés rendjének megállapítása,

d) a települési szilárd hulladékkal kapcsolatos egyes – a jogszabályban meghatározott – hatósági jogkörök gyakorlása,

e) a közszolgáltatással összefüggő – egyéb jogszabályban nem rendezett – önkormányzati feladat- és hatáskör megállapítása.

(2) A közszolgáltatás a közszolgáltatás ellátására feljogosított Szolgáltató szállítóeszközéhez rendszeresített gyűjtőedényben és/vagy az erre a célra árusított speciális gyűjtőzsákban a közterületen vagy az ingatlanon összegyűjtött, és a Szolgáltató rendelkezésére bocsátott, a jelen rendelet 3. § 1. pontjában megjelölt települési szilárd hulladék elhelyezése céljából történő rendszeres elszállításra terjed ki.

(3) Az Önkormányzat a települési szilárd hulladékkal kapcsolatos feladatainak megvalósítása során, a hulladékgazdálkodás törvényben megfogalmazott céljainak elérése érdekében együttműködik más települési és térségi önkormányzatokkal.

Az ingatlantulajdonos kötelezettségei

5. §

(1) Az ingatlantulajdonos köteles az ingatlanán keletkező települési szilárd hulladékot az e rendeletben meghatározott módon és helyen gyűjteni, továbbá hasznosításáról vagy ártalmatlanításáról gondoskodni. Alapvető kötelessége e tekintetben, hogy:

a) a települési szilárd hulladékot – különös tekintettel a hulladék további kezelésére – az elszállításra való átvételig gyűjtse, illetve tárolja, 

b) az ingatlanán keletkező települési szilárd hulladék kezelésére az Önkormányzat által szervezett közszolgáltatást vegye igénybe, illetve a hulladékot a begyűjtésre e rendeletben feljogosított hulladékkezelőnek adja át,

c) a hulladék gyűjtése során megfelelő gondossággal járjon el annak érdekében, hogy a hulladék mások életét, testi épségét, egészségét és jó közérzetét ne veszélyeztesse, a község természetes és épített környezetét ne szennyezze, a növény- és állatvilágot ne károsítsa, a közrendet és a közbiztonságot ne zavarja,

d) az ingatlanán keletkező hulladék mennyiségét alacsony szinten tartsa.

(2) Az ingatlantulajdonost nem terheli az (1) bekezdésben foglalt kötelezettség az olyan beépítetlen ingatlana tekintetében, ahol nem tartózkodik és hulladék sem keletkezik.

(3) Az az ingatlantulajdonos, akinek ingatlanán települési szilárd hulladék keletkezik, de az ingatlana egyidejűleg gazdálkodó szervezet cégnyilvántartásban bejegyzett székhelyéül, telephelyéül vagy fióktelepéül is szolgál, köteles a települési szilárd hulladékát a gazdálkodó szervezetnek az ingatlanon folytatott gazdasági tevékenysége során keletkezett települési szilárd hulladéktól elkülönítetten gyűjteni, és arra a közszolgáltatást igénybe venni, feltéve, hogy az ingatlanon keletkezett összes települési szilárd hulladékra nem a helyben szervezett kötelező közszolgáltatást veszi igénybe. 

II. fejezet

A hulladékkezelési helyi közszolgáltatás 

ellátásának rendje, a közszolgáltatás kötelező igénybevétele

6. § 

(1) Az ingatlantulajdonos köteles a Szolgáltató által nyújtott közszolgáltatást igénybe venni. 

(2) A helyi közszolgáltatás körében az ingatlantulajdonos és a Szolgáltató közötti jogviszonyt a települési szilárd hulladékra vonatkozó közszolgáltatás esetében az a tény hozza létre, hogy a Szolgáltató az ingatlantulajdonos számára  a közszolgáltatást felajánlja, illetve a közszolgáltatás teljesítésére rendelkezésre áll.

(3) A közszolgáltatás teljesítésének feltételeiről a Szolgáltató az ingatlantulajdonost írásban köteles értesíteni vagy felhívás közzététele útján tájékoztatni. A hulladék begyűjtésének, elszállításának rendjét (gyakoriság, útvonal és időpont) – a keletkező hulladékmennyiségek figyelembe vételével – a Szolgáltató köteles elkészíteni és arról az ingatlantulajdonosokat – változás esetén is – értesíteni.

A hulladékszállítás rendjét az Önkormányzat – a közszolgáltatóval egyeztetett módon – hagyja jóvá.

(4) A települési szilárd hulladéknak nem minősülő hulladék keletkezésének tényét az ingatlantulajdonos köteles az Önkormányzatnak bejelenteni. A bejelentésben az ingatlantulajdonos köteles megjelölni azokat a körülményeket, amelyek miatt az adott hulladék nem minősül települési szilárd hulladéknak, továbbá azokat az intézkedéseket, amelyek útján a hulladék kezeléséről gondoskodik.

(5) A Szolgáltató és az ingatlantulajdonos jogaira és kötelezettségeire, valamint a közszolgáltatás teljesítésére vonatkozó szerződés tartalmi elemeire a jelen rendelet 7. §-ában foglaltakat kell alkalmazni. 

(6) Amennyiben  a jelen rendelet 3. § 1. pontjában meghatározott települési szilárd hulladéknak nem minősülő hulladék – árusító, szolgáltató vagy egyéb gazdasági tevékenység folytán – közterületen keletkezik, a tevékenység végzésére kijelölt közterület-használati hozzájárulás, illetve engedély birtokosa köteles az Önkormányzatnak bejelenteni, hogy hulladékának kezeléséről hogyan gondoskodik. A közterület-használati hozzájárulás, illetve az engedély megadását az Önkormányzat az általa szervezett közszolgáltatás igénybevételéhez kötheti.

(7) A hulladékkezelési helyi közszolgáltatás feltételeiben bekövetkezett változásokról a Szolgáltató az ingatlantulajdonost – a változás bekövetkezte előtt – írásban értesíteni köteles.

(8) Az (1) bekezdésben meghatározott ingatlantulajdonosokra a Hgt. 51. § (1) bekezdésében foglalt kötelezettség nem terjed ki; a náluk keletkező hulladékok nyilvántartásáról és bejelentéséről a Szolgáltató a külön jogszabályokban meghatározottak szerint gondoskodik.

A hulladék gyűjtésére és elszállításra való átadásra szolgáló gyűjtőedények rendelkezésre bocsátásával kapcsolatos jogok és kötelezettségek

7. §

(1) Az ingatlantulajdonos a települési szilárd hulladék gyűjtésére, illetve elszállítására a Szolgáltató által megjelölt árusító helyeken speciális hulladékgyűjtő zsákokat köteles igénybe venni. Az elárusító helyeken 70 és 110 literes speciális gyűjtőzsákok vásárolhatók az 1. sz. mellékletben megjelölt áron. Az ingatlantulajdonos a 110 literes gyűjtőzsákot az üres gyűjtőedénybe köteles helyezni, és a keletkezett hulladékot a gyűjtőedényzetbe helyezett zsákba gyűjteni. A 70 literes gyűjtőzsák gyűjtőedény igénybevétele nélkül kerül kihelyezésre. 

(2) Szolgáltató csak az általa megjelölt elárusítóhelyeken vásárolt speciális hulladékgyűjtő zsákokban kihelyezett hulladékot köteles elszállítani. 

(3) A hulladék ürítésének minimális gyakorisága külterületen és belterületen hetenként egy alkalom.

(4) Az ingatlantulajdonos köteles írásban, három nappal korábban bejelenteni Szolgáltatónak, ha ingatlanán az addig szokásos hulladékmennyiséget jelentősen meghaladó mennyiségű hulladék keletkezése várható. A bejelentés napján a Szolgáltató köteles az ingatlantulajdonos által megjelölt időpontra vagy időtartamra a hulladék adott mennyiségének megfelelő gyűjtéséhez, illetve elszállításához alkalmas nagyobb űrtartalmú, vagy további gyűjtőedényt az ingatlantulajdonos rendelkezésére bocsátani, és a többletszolgáltatást teljesíteni. 

A hulladék gyűjtésére és elszállításra való átadására szolgáló gyűjtőedények és zsákok elhelyezésével, használatával és kezelésével kapcsolatos kötelezettségek

8. § 

(1) Az ingatlantulajdonos a gyűjtőedényeket a megvásárolt zsákokkal az ingatlan területén belül köteles elhelyezni. Gyűjtőedényt közterületen tartósan elhelyezni kizárólag az Önkormányzat rendeletében szabályozott közterület-használati hozzájárulás, illetve a vonatkozó szabályok szerinti közterület-használati engedély alapján lehet.

(2) Az ingatlantulajdonos köteles a gyűjtőedényeket és a zsákokat a hulladék elszállítása céljából a Szolgáltató által megjelölt időpontban a közterületen, a begyűjtést végző gépjárművel megközelíthető és ürítésre alkalmas helyen elhelyezni.

A gyűjtőedényt legfeljebb a szállítási napot megelőző napon, 18 órától lehet kihelyezni a közterületre, kivéve a tartósan engedélyezett elhelyezést. 

(3) A hulladék elszállítása céljából kihelyezett gyűjtőedény fedelének – a közterület szennyezésének elkerülése érdekében – lecsukott állapotban kell lennie. A zsákokat szóródásmentesen be kell kötni. A hulladékot a gyűjtőedényben úgy kell elhelyezni, hogy az edény mozgatásakor és ürítésekor ne szóródjon, valamint a gépi ürítést ne akadályozza. 

(4) A kihelyezett gyűjtőedényből és zsákokból guberálni tilos. 

(5) A kihelyezett hulladék nem akadályozhatja a jármű- és a gyalogos forgalmat, és elhelyezése egyébként sem járhat baleset vagy károkozás veszélyének előidézésével. 

9. §

(1) Az ingatlantulajdonos köteles gondoskodni a gyűjtőedények tisztán tartásáról, fertőtlenítéséről, rendeltetésszerű használatáról, valamint környezetük tisztán tartásáról. 

(2) A szabályszerűen kihelyezett gyűjtőedények ürítése és a zsákok gépjárműre rakása során esetlegesen keletkezett szennyeződés takarításáról a Szolgáltató köteles gondoskodni. 

10. §

(1) A gyűjtőedényben elhelyezhető települési szilárd hulladék súlya:

a) 60 literes gyűjtőzsák esetében legfeljebb 10 kg;

b) 110 literes gyűjtőedény esetében legfeljebb 25 kg;

c) 240 literes gyűjtőedény esetében legfeljebb 50 kg;

d) 1100 literes gyűjtőedény esetében legfeljebb 250 kg lehet.

(2) Ha a gyűjtőedényben olyan nedves hulladékot helyeztek el, amely az edényben összetömörödött vagy befagyott, illetve az edényben lévő hulladékot úgy összepréselték, hogy emiatt az edényt üríteni nem lehet, az ingatlantulajdonos a Szolgáltató felhívására köteles az edényt üríthetővé, illetve használhatóvá tenni. Köteles továbbá az így okozott esetleges kárt megtéríteni.

(3) Tilos a gyűjtőedénybe vagy zsákba folyékony, mérgező, tűz- és robbanásveszélyes anyagot, állati tetemet vagy egyéb olyan anyagot elhelyezni, amely veszélyeztetheti a begyűjtést, ürítést végző személyek vagy más személyek életét, testi épségét, egészségét.

A hulladék elhelyezésével, ártalmatlanításával, illetve hasznosításával 

kapcsolatos rendelkezések

11. §

(1) A települési szilárd hulladék elhelyezését,  ártalmatlanítását és hasznosítását a Szolgáltató kizárólag a települési önkormányzat erre a célra kijelölt létesítményben végezheti.

(2) A hulladék ártalmatlanításáról ill. hasznosításáról a Szolgáltató köteles gondoskodni.

12. §

Az ingatlantulajdonos az ingatlanán alkalmilag keletkezett települési szilárd hulladékot a 11. § (1) bekezdésében meghatározott létesítménybe maga is elszállíthatja, és ott díjfizetés ellenében elhelyezheti.

A lomtalanítás alá tartozó alkalmi háztartási szilárd hulladékra vonatkozó 

külön rendelkezések

13. §

(1) A jelen rendelet 3. § 3. pontja alapján meghatározott hulladékra nézve a lomtalanítás megszervezéséről és lebonyolításáról a Szolgáltató gondoskodik.

(2) A hulladék elszállítását, ártalmatlanítását, illetve hasznosítását a Szolgáltató végzi. 

(3) A hulladékot az ingatlantulajdonos a Szolgáltató által előzetesen megjelölt időpontban helyezheti ki elszállítás céljából arra a helyre, amelyet a Szolgáltató előzetesen megjelölt. 

(4) Az elszállítandó hulladékot úgy kell elhelyezni a közterületen, hogy az a jármű- és gyalogos forgalmat ne akadályozza, a zöldterületet és a növényzetet ne károsítsa, illetve ne járjon baleset vagy károkozás veszélyének előidézésével.

(5) A Szolgáltató az (1), (3) és (4) bekezdésben foglalt előírásoktól eltérő módon, szabálytalanul elhelyezett hulladékot köteles – külön díjfizetés ellenében – elszállítani. Ha a külön díj megfizetésére kötelezett személye nem állapítható meg, a Szolgáltató a számlát a települési önkormányzatnak nyújtja be. 

A hulladékkezelési közszolgáltatási díj

14. §

(1) A hulladékkezelési közszolgáltatás egységnyi díját az Önkormányzat jelen rendelete mellékletében állapítja meg; a díjak meghatározása a Dr.-ben foglalt előírásokat köteles figyelembe venni.

(2) Ha a közszolgáltatási díjat az Önkormányzat a Dr. 6. § (1) – (5) bekezdése alapján számított díjnál alacsonyabb mértékben állapítja meg, a különbséget díjkompenzáció formájában köteles a Szolgáltatónak megtéríteni.

Az Önkormányzat – az általa megállapított díjkedvezmény esetén – a felmerülő költségeket a Szolgáltató számára köteles megtéríteni.

(3) A közszolgáltatási díj megfizetésére az az ingatlantulajdonos köteles, aki a jelen rendeletben foglaltak szerint a hulladékkezelési közszolgáltatás igénybevételére köteles.

(4) Az ingatlantulajdonos a közszolgáltatási díjat a kijelölt elárusító helyeken a speciális gyűjtőzsák megvásárlása során rója le.

(5) A közszolgáltatási díjat az Önkormányzat egyéves fizetési időszakra állapítja meg. 

15. §

(1) A Szolgáltató köteles a közszolgáltatási díj megállapítása érdekében az Önkormányzat részére díjkalkulációt készíteni. Ha a Szolgáltató a közszolgáltatás körébe tartozó tevékenység mellett más gazdasági tevékenységet is folytat, a költségtervében a költségek szigorú elkülönítésének módszerét is alkalmazni kell.

(2) A Szolgáltató köteles a Hgt. 25. § (19) bekezdésében meghatározottak szerint évente november 15. napjáig költségelemzést készíteni és azt javaslat formájában az Önkormányzat részére előterjeszteni.

A közszolgáltatás teljesítésének szünetelése

16. §

A hulladékkezelési helyi közszolgáltatás teljesítése csak a törvényben vagy kormányrendeletben meghatározott esetekben szüneteltethető, illetőleg korlátozható.

III. fejezet

A hulladékkezelési helyi közszolgáltatás alá nem tartozó települési szilárd hulladékkal kapcsolatos tevékenység ellátásának rendjére vonatkozó előírások

17. §

(1) A hulladékkezelési közszolgáltatás az ingatlanon folytatott ipari, kereskedelmi, szolgáltató és egyéb gazdasági tevékenység, valamint a közintézmények működése során keletkezett hulladékra nem terjed ki. Ezen hulladékfajták esetében az ingatlantulajdonosnak a Hgt. 13. § (1) bekezdésében megjelölt, a hulladék termelőjére és birtokosára vonatkozó szabályok szerint kell eljárnia.

(2) A hulladék termelője, birtokosa a tevékenysége gyakorlása során keletkező, vagy más módon a birtokába kerülő hulladékot köteles gyűjteni, továbbá az ártalmatlanításáról vagy a hasznosításáról gondoskodni.

(3) Az ártalmatlanításra vagy hasznosításra vonatkozó kötelezettségét a hulladék termelője, birtokosa

a) a jogszabályokban meghatározott feltételeknek megfelelő ártalmatlanító vagy hasznosító eljárás, berendezés, létesítmény alkalmazásával saját maga teljesíti, vagy

b) az erre feljogosított és engedéllyel rendelkező hulladékkezelőnek történő átadással, a kezelés költségeinek megfizetésével teljesíti. 

(4) Az (1) bekezdésben megjelölt hulladékot az Önkormányzat által kijelölt, továbbá egyéb, környezetvédelmi hatósági engedéllyel rendelkező ártalmatlanítóhelyre vagy hasznosítóhelyre a hulladék termelője, birtokosa külön engedély nélkül maga is elszállíthatja. Amennyiben a hulladékot jellege vagy összetétele miatt az egyéb ártalmatlanítóhely nem veheti át, annak elhelyezésére a kijelölt ártalmatlanítóhelyet kell igénybe venni. 

(5) A hulladék elszállításához egyebekben hulladékszállítási tevékenységre a Szolgáltatón kívüli, környezetvédelmi hatósági engedéllyel rendelkező gazdálkodó szervezetet is igénybe lehet venni.

(6) A hulladék elszállítása során olyan gondossággal kell eljárni, hogy a hulladék a szállítójárműbe történő ürítésekor, illetőleg a szállítás folyamán ne szóródjon és más környezetterhelést ne idézzen elő. Szállításból eredő szennyeződés esetén a hulladék eltakarításáról, a terület szennyeződés-mentesítéséről, valamint az eredeti környezeti állapot helyreállításáról a hulladék termelője, birtokosa, illetőleg az ingatlantulajdonos köteles gondoskodni.

(7) Gazdálkodó szervezet igénybevétele mellett történő szállítás esetén a gazdálkodó szervezet, saját szállítás esetén pedig a hulladék termelője, birtokosa, illetőleg az ingatlantulajdonos az átvett, ill. átadott hulladék mennyiségét és összetételét – a külön jogszabályokban meghatározott módon és tartalommal – köteles fajtánként nyilvántartani és erről a hatóságoknak bejelentést tenni.

(8) A (7) bekezdésben előírt kötelezettség – a külön jogszabályokban meghatározottak szerint – mind a kijelölt ártalmatlanítóhely üzemeltetőjét, mind pedig az egyéb ártalmatlanítóhely tulajdonosát (üzemeltetőjét, használóját) is terheli.

(9) Ha a hulladék termelője, birtokosa a hulladékot saját maga a kijelölt ártalmatlanítóhelyre szállítja, a hulladék átadásával egyidejűleg, számla ellenében díjat köteles fizetni az üzemeltető részére. 

18. § 

(1) Ha az ingatlantulajdonos a közszolgáltatás alá nem tartozó hulladék elszállításával a Szolgáltatót bízza meg, a megrendelés és a szolgáltatás feltételeiben történő megállapodásuk alapján a Szolgáltató a megjelölt időpontban vagy időtartamban a hulladék elszállítását elvégzi, és gondoskodik a kijelölt ártalmatlanítóhelyen történő elhelyezéséről.

(2) Az ingatlantulajdonos a Szolgáltató részére a megállapodásban kikötött díjat köteles megfizetni.

19. §

(1) A közszolgáltatás alá nem tartozó hulladék elszállítása esetében a hulladék termelője, birtokosa, illetőleg az általa szállításra igénybevett gazdálkodó szervezet köteles a közterület tisztán tartására vonatkozó jogszabályok szerint eljárni.

(2) A hulladék termelője, birtokosa köteles gondoskodni a közterület-használati hozzájárulás, ill. engedély megszerzéséről, ha a hulladék összegyűjtésére szolgáló konténer a közterületen 24 órát meghaladó időtartamra kerül kihelyezésre. Köteles továbbá gondoskodni a konténerek környezetének folyamatos tisztán tartásáról, a konténer telítődése esetén annak haladéktalan elszállíttatásáról.

(3) A szállítást végző gazdálkodó szervezet konténert közterületen a közúti és a gyalogos forgalom biztonságát nem veszélyeztető módon, az alábbi előírások megtartásával helyezhet el:

a) főútvonalon konténer kizárólag folyamatos rakodás idejére helyezhető ki, a szállító jármű helyszínen tartózkodásával annak érdekében, hogy az elszállítás a telítődéskor haladéktalanul megtörténhessen;

b) tömegközlekedési útvonalon, amennyiben a konténer kihelyezése csak a közúti forgalom zavarásával oldható meg, az a) pontban foglaltak szerint kell eljárni;

c) egyéb útvonalakon a konténert a telítődést követő 8 órán belül el kell szállítani.

(4) Közterületre kihelyezett konténeren el nem távolítható módon, jól láthatóan fel kell tüntetni a hulladék termelőjének, birtokosának, illetőleg a szállításra igénybevett gazdálkodó szervezetnek nevét, cégnevét, címét, telefonszámát és a konténer azonosító számát. 

IV. fejezet

Szabálysértések

20. §

(1) Aki a (2) bekezdésben meghatározott magatartási szabályokat, kötelezettségeket és tilalmakat megszegi – amennyiben súlyosabban minősülő cselekmény nem valósul meg – szabálysértést követ el, és 30.000,- Ft-ig terjedő pénzbírsággal sújtható.

(2) Szabálysértést követ el az, és vele szemben az (1) bekezdés szerint kell eljárni, aki

a) az önkormányzat által kialakított szeméttelepen mérgező, robbanó, sugárzó, fertőzést keltő anyagot helyez el;

b) szeméttelepen nem szemétlerakás céljából tartózkodik;

c) szemetet felhalmoz;

d) a szemétgyűjtő edénybe mérgező, robbanó, folyékony, vagy a szolgáltatást végző dolgozó testi épségét, egészségét, vagy a gépjárművet veszélyeztető anyagot helyez el;

e) a szemétgyűjtő edény és környékének tisztán tartásáról nem gondoskodik;

f) rothadó, bűzös szemét, hulladék elszállításáról, megsemmisítéséről haladéktalanul nem gondoskodik;

g) közterületen hulladékot helyez el.

Általános, jogi felelősség

21. §

Aki tevékenységével vagy mulasztásával a hulladékgazdálkodási jogszabályokban vagy reá vonatkozó hatósági határozatban foglalt kötelezettségét megszegi és ezzel a környezetet veszélyezteti, szennyezi vagy károsítja, vagy tevékenységét a környezetvédelmi előírások megszegésével folytatja, a Hgt.-ben, illetve külön jogszabályokban foglaltak szerinti (büntetőjogi, polgári jogi, közigazgatási jogi stb.) felelősséggel tartozik.

Hulladékgazdálkodási bírság

22. §

(1) Aki tevékenységével vagy mulasztásával

a) a hulladékgazdálkodással kapcsolatos jogszabályok vagy a reá vonatkozó hatósági határozat előírásait megsérti, illetve az azokban foglalt kötelezettségének nem vagy nem megfelelően tesz eleget,

b) a hatósági engedélyhez, hozzájáruláshoz, bejelentéshez kötött hulladékgazdálkodási tevékenységet engedély, hozzájárulás vagy bejelentés nélkül, vagy attól eltérően végez,

c) a hulladékgazdálkodásra vonatkozó előírások megsértésével a környezetet veszélyezteti, károsítja, 

hulladékgazdálkodási bírságot köteles fizetni.

(2) A hulladékgazdálkodási bírságot a környezetvédelmi hatóság szabja ki a rá vonatkozó külön jogszabályok szerint.

(3) A hulladékgazdálkodási bírság nem mentesít a büntetőjogi, a szabálysértési, továbbá a kártérítési felelősség, valamint a tevékenység korlátozására, felfüggesztésére, tiltására, illetőleg a megfelelő védekezés kialakítására, a természetes vagy korábbi környezet helyreállítására vonatkozó kötelezettség teljesítése alól.

(4) A jogerősen kivetett hulladékgazdálkodási bírság adók módjára behajtható köztartozás.

V. fejezet
Záró rendelkezések

23. §

A jelen rendelet 2006. március  1-jén lép hatályba, kihirdetéséről a jegyző gondoskodik.

24. §

A rendelet hatálybalépésével egyidejűleg hatályát veszíti a köztisztaságról, a közterületek és ingatlanok rendjéről, valamint a szervezett köztisztasági szolgáltatásról szóló 5/1996.(IV.3.) sz. rendelet 1. §. (l)  bekezdésének d.), g.), i.), j)., pontja , a (3) bekezdés a. pontja és a 8.§. és a 17.§. (1) és (2) (4) bekezdése.
Dr. Varga Zoltán




    Pomázi Ferenc 
    körjegyző




                           polgármester 

1. sz. melléklet
A hulladékkezelési közszolgáltatási díj mértéke

	
	A hulladékkezelési költség mértéke
	Testület által megállapított térítési díj



	1 t hulladék elszállítása és kezelése (1 to = 3 m3 = 3000 l):
	28.957,89 Ft
	

	1 l hulladék elszállítása és kezelése:
	9,65 Ft
	

	a zsák vásárlási költsége: 70 l-es zsák:

                                        110 l-es zsák:
	30,00 Ft

46,00 Ft
	

	70 l-es hulladékgyűjtő műanyagzsák elszállítása és kezelése:
	715,50 Ft
	345 Ft

	110 l-es hulladékgyűjtő műanyagzsák elszállítása és kezelése:
	1.107,50 Ft
	540 Ft

	1100 l-es gyűjtőedény elszállítása és kezelése:
	szolgáltatóval történő

megállapodás 

szerint
	

	2500 l-es gyűjtőedény elszállítása és kezelése:
	
	

	4200 l-es gyűjtőedény elszállítása és kezelése:
	
	

	
	
	

	Szeméttelepre elszállítva 1 m3 szemét elhelyezése:
	3.333,00 Ft

